Komitee veroordeel aanval op toeristeTafelberg Nasionale Park in Kaapstad. (Foto: Table Mountain Watch via Facebook) Die parlementêre portefeuljekomitee oor toersime het die onlangse aanvalle op toeriste ten sterkste veroordeel. In die jongste voorval is ŉ 44-jarige toeris Saterdagoggend in die Tafelberg Nasionale Park in Kaapstad vermoor. Die toeris is met ŉ skerp voorwerp doodgesteek voordat die verdagtes met sy rugsak met sy persoonlike besittings daarin gevlug het. Maroela Media het vroeër berig ŉ 25-jarige verdagte is reeds in verband met die voorval aangekeer. Net minder as twee weke gelede is die personeel en gaste by die luukse Mount Nelson-hotel in die Moederstad deur ŉ groep van 15 mans oorval, aangehou en beroof. Die aanvallers het ook die vertoonvensters in die portaal van die hotel met groot hamers stukkend geslaan en juwele gebuit en kontant uit ŉ kasregister geneem. Die portefeuljekomitee het sy medelye met die Oekraïnse toeris se familie betuig en ŉ beroep op wetstoepassingsagentskappe gedoen om nog vermeende betrokkenes so gou moontlik aan te keer. Die komitee het ook onderneem om alles moontlik te doen om te verseker dat sulke “gruwelike misdade teen toeriste nie herhaal word nie”. Die komitee het Sanparke bedank wat reeds 55 wildbewaarders ontplooi het om die Tafelberg Nasionale Park te patrolleer. Hy het ook gevra vir gekoördineerde samewerking tussen die polisie en Sanparke om sigbaarheid in parke te verhoog. “Ons het tydens ons interaksie met inkomende toeroperateurs, asook Suid-Afrikaanse Toerisme – wat ons bemarkingsarm is – gesien dat persepsies oor misdaad in Suid-Afrikaanse ŉ negatiewe uitwerking op toerisme het. “Dít het weer ŉ negatiewe uitwerking op die sosio-ekonomiese voordele van die sektor, veral toerisme se bedrae tot die bruto binnelandse produk, werkskepping en uiteindelik ook armoedeverligting.” Die komitee sê hy gaan met alle betrokkenes, insluitend die polisie, toerismeowerhede en die bestuur van groot toeristeaantreklikhede vergader om die pad vorentoe uit te stippel.